Къэбэрдей-Балъкъэрым и библиотекэ нэхъыщхьэм адыгэбзэмкIэ диктант щатх
Мэлбахъуэ Тимборэ и цIэр зезыхьэ къэрал лъэпкъ библиотекэр иджы илъэс ещанэ хъуауэ хэтщ адыгэбзэкIэ диктант егъэтхыным теухуа дунейпсо акцэм. Адыгэ тхыбзэм и махуэм ирихьэлIэу ар гъэ къэс къызэрегъэпэщ Дунейпсо Адыгэ Хасэм.
А Iуэхур хуэгъэпсащ адыгэбзэм и пщIэр нэхъри къэIэтыным, цIыхухэм я щIэныгъэм хэгъэхъуэным, блэкIар ящымыгъэгъупщэным, щIэблэр я анэдэлъхубзэм дегъэхьэхыным, къызыхэкIа лъэпкъым и щэнхабзэр ихъумэжыным, ар игъэбэгъуэным хуэущииным.
Гъатхэпэм и 12-м библиотекэм къыщызэхуэсат я ныбжькIи, я IэщIагъэкIи зэхуэмыдэ цIыху куэд, адыгэбзэмкIэ щIэныгъэу ябгъэдэлъыр зыхуэдэр къапщытэжын мурад яIэу. ЗэрыгурыIуэгъуэщи, я анэдэлъхубзэр фIыуэ зэралъагъурщ, абы и къэкIуэнум зэригъэпIейтейрщ ахэр мы Iуэхум къыхэзышар.
Диктантым ирихьэлIэу библиотекэм къыщызэрагъэпэщат «Си бзэр си дунейщ» зыфIаща тхылъ гъэлъэгъуэныгъэ гъэщIэгъуэн. Дапхъэхэм телът анэдэлъхубзэр зэрырагъэдж методикэхэр, адыгэхэм я литературэр къызэрежьам, IуэрыIуатэм ятеухуа тхылъхэр, адыгэ тхакIуэхэм, усакIуэхэм я IэдакъэщIэкIхэр зэрытхэр. Диктантым щIидзэн и пэ къихуэу цIыхухэр яфIэгъэщIэгъуэну еплъащ а выставкэм.
Адыгэбзэм и махуэмкIэ ехъуэхъуу, диктантым зэрыхэтым папщIэ фIыщIэ яхуищIу Iуэху щхьэпэм зыкърезыгъэхьэлIахэм захуигъэзащ Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд. Абы къыхуриджащ адыгэбзэр хъумэным, абы зиужьыным хуэунэтIауэ щхьэж хузэфIэкI къимыгъэнэну, я тхыдэр, лъэпкъым къыдекIуэкI хъыбарыжьхэр, IуэрыIуатэр зыщамыгъэгъупщэну, адыгэ тхакIу1918эхэм я IэдакъэщIэкIхэм еджэну.
ХьэфIыцIэ Мухьэмэд пэшым щIэсхэр щыгъуазэ ищIащ «Адыгэ псалъэ», «Адыгэ макъ», «Черкес хэку» лъэпкъ газетхэм я зи чэзу номер зэхэтыр Адыгэбзэмрэ адыгэ тхыбзэмрэ я махуэм зэрыхуагъэпсар. Апхуэдэуи ар цIыхухэм ядэгуэшащ адыгэ лъэпкъым къыхэкIа цIыху щэджащэхэм, зи щIэныгъэкIэ, IэнатIэ зэмылIэужьыгъуэхэм къыщахьа ехъулIэныгъэ лъагэкIэ дуней псом цIэрыIуэ щыхъуахэм ятеухуа щIэнгъуазэ мыгувэу къызэрыдэкIынумкIэ.
Псоми ехъулIэныгъэ яIэну ехъуэхъури, акцэр къызэIуихащ ХьэфIыцIэм. НэхъыжьыфIым и псалъэхэр гунэс ящыхъуауэ, диктантыр щыуагъэншэу зэратхыным яужь ихьащ къекIуэлIахэр. А махуэм къызэджар адыгэ тхакIуэ, литературовед, критик цIэрыIуэ Къэрмокъуэ Хьэмид «Нэгумэ Шорэрэ адыгэ IуэрыIуатэмрэ» зыфIища и тхыгъэрщ.
Апхуэдэ Iуэхухэр егъэкIуэкIыныр, шэч хэмылъу, хуэщхьэпэнущ адыгэбзэр джыным цIыху нэхъыбэ дегъэхьэхыным. А бзэрщ лъэпкъым ди зэманым къихьэса щэнхабзэр, тхыдэр, и хабзэхэр хъумэ-нымкIэ щIэгъэкъуэну иIар, дяпэкIи иIэнур.
Апхуэдэ дыдэ акцэ КъБКъУ-ми щекIуэкIащ, Дунейпсо Адыгэ Хасэм и президент Сэхъурокъуэ Хьэутий хэту.
ЕМУЗ Ана18ъбиблиотекэм и унафэщI.
